Pfizer sê Covid-19-tablet ‘uiters doeltreffend’Pfizer het nou ook ‘n Covid-tablet bekend gestel en sê dit is uiters doeltreffend. (Foto: Don Emmert/AFP) Die farmaseutiese reus Pfizer sê ŉ kliniese proef van ŉ tablet om Covid-19 mee te behandel, dui daarop dat dit hoogs doeltreffend is. Die vervaardiger se tablet volg op dié van Merck, wat griepmedisyne aangepas het om die koronavirus te beveg. Pfizer se tablet is spesifiek ontwikkel vir Covid-19. Die Pfizer-tablet genaamd Paxlovid, het ŉ Covid-19-pasiënt met ŉ hoë risiko se kans om na ŉ ernstige vorm van die siekte te vorder, in die hospitaal opgeneem te word of te sterf, met 89% verminder. Die uitslae van die middel-tot-laat-fase kliniese proef is só sterk dat Pfizer nou gaan ophou om nuwe mense vir die proefneming te werf, het die maatskappy Vrydag gesê. Data sal nou so gou moontlik by die Amerikaanse voedsel- en medisyneowerheid ingedien word sodat aansoek gedoen kan word vir noodgebruiktoestemming. “Vandag se nuus verander die omgewing in wêreldwye pogings om die verwoesting wat die pandemie saai, te stuit,” sê Albert Bourla, uitvoerende hoof van Pfizer. “Die data dui daarop dat ons mondelikse antivirale kandidaat, indien regulatoriese owerhede dit goedkeur of magtig, die moontlikheid het om mense se lewe te red, die erns van Covid-19-infeksies te verminder en nege uit tien hospitaalopnames te verhoed,” sê hy. Verskeie ander maatskappye werk ook aan tablette wat kan namaak wat die middel Tamiflu vir griep doen: Dit verhoed dat die siekte na ŉ ernstige graad ontwikkel. Pfizer het die tablet reeds in Maart verlede jaar begin ontwikkel.